Լորան Բինե

**Լորան Բինե** (; ), ֆրանսիացի գրող և համալսարանի դասախոս։ Նրա աշխատանքը կենտրոնացած է Ֆրանսիայի ժամանակակից քաղաքական դաշտի վրա:

## Կենսագրություն
Լորան Բինեն ծնվել է 1972 թվականի հուլիսի 19-ին Փարիզում։ Նա պատմաբանի որդի է։ Զինվորական ծառայություն է անցել Սլովակիայում։ Ավարտել Է Սորբոնը՝ ստանալով գրականության որակավորում: Նա չորս տարի անցկացրել է Ստալինգրադ անունով ռոք խմբի հետ երգելով և կիթառ նվագելով։ Դասավանդել է Փարիզ VIII և Փարիզ III համալսարաններում: Որպես գրող իր դեբյուտը կատարել է 2000 թվականին։

## Հաջողություն և ճանաչում
Լորան Բինեին ամենամեծ հաջողությունը բերել է «HHhH» (2009) պատմական վեպը՝ «Անտրոպոիդ» գաղտնի ռազմական գործողության մասին։ Վեպը պատմում է 1942 թվականին նացիստների առաջնորդ Ռայնհարդ Հայդրիխի սպանության մասին։ Գրքի վերնագիրն այն մականվան հապավումն է, որը Ռայնհարդ Հայդրիխն ուներ ՍՍ-ում՝ *Himmlers Hirn heißt Heydrich*, թարգմանված գերմաներենից՝ «Հիմլերի գլուխը կոչվում է Հայդրիխ»: Գիրքն արժանացել է դեբյուտային վեպի համար Գոնկուրյան մրցանակին (2010), Ֆրանսիայի գրպանի գրքի ընթերցողների մրցանակին (2011), Ամերիկյան գրքի քննադատների ազգային շրջանակի մրցանակին (2012), դարձել է Եվրոպական գրականության մրցանակի եզրափակիչը և ընդգրկվել է տարվա լավագույն գրքերի ցանկում՝ ըստ ֆրանսիական *Lire* ամսագրի։ ԱՄՆ-ում լույս տեսած վեպը *[[Նյու Յորք Թայմս|The New York Times]]*-ի կողմից ճանաչվել է 2012 թվականի լավագույն գիրք:

Գիրքը Ֆրանսիայում վաճառվել է 200.000 օրինակով, թարգմանության 75.000 օրինակ վաճառվել է Նիդեռլանդներում (2010թ), 40.000-ը՝ Իսպանիայում (2011), 12.000-ը՝ Չեխիայում (2010): 2011 թվականին վեպը թարգմանվել է նաև գերմաներեն, իտալերեն, լեհերեն, կատալոներեն և չինարեն։ 2016 թվականին վեպը թարգմանվել է ռուսերեն և հրատարակվել *Phantom Press*-ի կողմից։

Գրասե հրատարակչության խնդրանքով, որը հրատարակել է վեպը, հեղինակը ստիպված է եղել գրքից հեռացնել 20 էջ, որտեղ պարունակում է քննադատություն է Ջոնաթան Լիթելի «Բարիները» վեպի հասցեին։ 2012 թվականին ամերիկյան *The Millions* ամսագիրը հրապարակել էր հանված էջերը։

2012 թվականի օգոստոսին Բինեն հրապարակել է *Rien ne se passe comme prévu* (Ոչինչ չի գնում այնպես, ինչպես պլանավորված էր), Ֆրանսուա Օլանդի հաջող նախագահական արշավի կուլիսային պատմությունը, որի ականատեսը՝ Բինեն, Օլանդի նախընտրական շտաբի հետ էր:

2015 թվականին նա հրատարակել է իր երկրորդ վեպը՝ *La septième fonction du langage* (Լեզվի յոթերորդ գործառույթը), դետեկտիվ թրիլլեր, որը վերաբերում է Ռոլան Բարտի մահվան գեղարվեստական ​​պատմությանը։ 2019 թվականին Սանկտ Պետերբուրգի Իվան Լիմբախ հրատարակչությունը լույս է ընծայել Անաստասիա Զախարևիչի թարգմանությամբ «Լեզվի յոթերորդ գործառույթը» վեպը։ Վեպի հերոսները՝ Միշել Ֆուկոն, Ժակ Դերիդան, Յուլիա Քրիստևան, Ջոն Սյորլը, փորձում են գտնել Ռոլան Բարտի ձեռագիրը, որը բացահայտում է լեզվի կախարդական ֆունկցիայի մասին տեղեկություն, որը տալիս է համոզելու անսահմանափակ ուժ։

2019 թվականին նա հրատարակել է «Քաղաքակրթություններ» այլընտրանքային պատմական վեպ Աթաուալպայի կողմից Եվրոպայի նվաճման մասին։ Վեպը 2019 թվականին արժանացել է *Grand Prix du roman de l'Académie française* մրցանակին և անգլերեն հրատարակվել է *Farrar*, *Straus and Giroux*-ի կողմից։ 2022 թվականին անգլերեն թարգմանությունը արժանացել է *Sidewise Award*-ին այլընտրանքային պատմության համար:

## Գրքեր
* *Forces et faiblesses de nos muqueuses*, Le Manuscrit, 2000
* *La Vie professionnelle de Laurent B.*, Little Big Man, 2004
* *HHhH*, Grasset, 2010 — *HHhH*, Ֆանտոմ Պրեսս, 2015 («Անտրոպոիդ» գործողության մասին)
* *Rien ne se passe comme prévu*, Grasset, 2012 (Ֆրանսուա Օլանդի նախագահական քարոզարշավի մասին)
* *La Septième Fonction du langage*, Grasset, 2015 — *Լեզվի յոթերորդ գործառույթը*, Իվան Լիմբախի հրատարակչություն, 2019 (կոնսպիրոլոգիա Ռոլան Բարտի մահվան շուրջ)
* *Civilizations*, Grasset, 2019 — *Ցիվիլիզացիա*, Իվան Լիմբախի հրատարակչություն, 2021 (այլընտրանքային պատմություն, որտեղ ինկերը ՝ Կոլումբոսի ժամանակակիցները, բացահայտում են Եվրոպան)

## Ծանոթագրություններ

  
Կատեգորիա:Գոնկուրյան մրցանակի դափնեկիրներ
Կատեգորիա:Գրողներ այբբենական կարգով
Կատեգորիա:Ֆրանսիացի գրողներ